નર્મદા કેવળ નદી નથી, કંઈક વધુ છે. સાધુ-સંન્યાસીઓની તપોભૂમિ, પરકમ્મા-વાસીઓની આરાધ્યા, ખેતરોની પ્યાસ બુઝાવનાર જળભંડાર, યુવકોનું તરણતાલ, સ્ત્રીઓનું મિલનસ્થળ, પોતાના રેતાળ પટમાં ભરાતા મેળાઓની યજમાન અને બીજું કેટલુંય. આ કહ્યા પછીય મને લાગે છે કે મારી વાત હું ઠીકથી કહી ન શક્યો. આ બધી વાતોને પેલી અભણ સ્ત્રીએ કેવળ એક શબ્દમાં કહી દીધી – માઈ. નર્મદા નદી નથી પણ મા છે. આ ગામડિયણે તો એક જ શબ્દમાં મારા પાંડિત્યને પટકી દીધું !